अन्य सभी लोग अपने-अपने स्थान पर खड़े इस अप्रत्याशित मिलन को देख रहे थे कि सबसे पीछे खड़े एक नवयुवक ने तीव्र स्वर में कहा - ''हिम्मत सिंह! अभी तक आप खामोश क्यों खड़े हैं? जमाना कहाँ से कहाँ चला गया और आप अभी तक संकीर्णता की चहारदीवारी में कैद हैं? आपको अपने कर्मों का फल भी कुछ कम नहीं मिला? लेकिन अभी भी आपकी आँख खुली नहीं। रात कब की बीत चुकी है। सूर्य आकाश में ऊँचा उठ चुका है। चिड़ियों के कलरव से दिशायें गुंजायमान हैं और अभी आप सोये पड़े हैं? आलस्य निद्रा त्याग कर उठिये। बाहर निकलिये। देखिये जिसे आपने सदैव ठुकराया , कष्ट दिया; वे आपके हित चिन्तन में सतत संलग्न हैं।